|  |  |
| --- | --- |
| Arbeids- og sosialdepartementet |  |
|   |  |
|  |  |
|   |  |
|  | Vår fil: B17-GC010 |
|  | Vårt Arkiv: 402 |
|  | Saksbehandler: Grete Crowo |

 Oslo 31. oktober 2017

**Høringssvar om endringer i arbeidsmiljøloven om deltidsansattes fortrinnsrett og rettskraft for Tvisteløsningsnemdas avgjørelser**

FFO har gjennomgått høringsnotatet, og vi vil med dette gi et kortfattet høringssvar hvor vi støtter departementets vurderinger og forslag.

FFO er opptatt av at personer med deltidsarbeid sikres gode rettigheter og likestilles med arbeidstakere som jobber fulltid. Dette gjelder blant annet økning i stillingsandel, karrieremuligheter og opplæring. De foreslåtte endringene i arbeidsmiljøloven (AML) styrker den generelle statusen deltidsansatte har som arbeidstakergruppe, i tillegg til muligheten deltidsansatte får til å øke sin stillingsandel.

FFO representerer mange som på grunn av kronisk sykdom eller funksjonshemming jobber deltid. Mange av disse jobber deltid i kombinasjon med en gradert uføretrygd. Den nye uføretrygdordningen gir gode muligheter for å jobbe ut over det som er fastsatt uføregrad. Vi vil påpeke at denne endringen i AML også i praksis må sikre fortrinnsrett for deltidsansatte uføre som ønsker å jobbe mer i kombinasjon med uføretrygden.

Vi vil mer konkret gi vår støtte til at det presiseres i loven at deltidsansatte kan ha fortrinnsrett også til en del av en utlyst stilling, forutsatt at den kan gjennomføres uten at det innebærer noen vesentlig ulempe for virksomheten, og arbeidstaker er kvalifisert for stillingen.

Videre støtter vi at Tvisteløsningsnemda avgjørelser skal ha rettskraft. Vi er enig i at dette vil sikre nemda nødvendig autoritet, samt at partene gis nødvendig forutsigbarhet for sin rettsstilling. Når partene samtidig får lovhjemlet en mulighet til å få prøvd tvisten for domstolene med klare og forutsigbare søksmålsfrister, mener vi systemet ivaretar alle nødvendige hensyn.

Med vennlig hilsen

**FUNKSJONSHEMMEDES FELLESORGANISASJON**

 

Lilly Ann Elvestad Berit Larsen

Generalsekretær Fagpolitisk leder